O monesterio de Studion (Hagios Ioannes Prodromos en tois Stoudiou en griego) estió un monesterio establito en l'antiga ciudat de Constantinoble en l'Imperio Román d'Orient (hue ye en a ciudat d'Istanbul, en Turquía) en l'anyo 463 a iniciativa d'o cónsul Studios, qui li dió o suyo nombre. L'edificio se devantó a man d'a mar de Marmara en estilo bizantín baixo l'advocación de Sant Chuan Baptista, y esdevenió un gran monesterio con alto u baixo mil monches, que amás establió una regla que dimpués fue seguita por quantos monesterios griegos (a regla fue establita por Sant Teodoro Estudita, qui la portió a os monesterios d'o monte Athos). O monesterio de Studion estió uno d'os grans esfensors d'a Ilesia Ortodoxa, firmement oposato a o monofisismo. En o Segundo Concilio de Nicea en 787, Sabbas, abat d'o monesterio, esfendió o retorno a l'ortodoxia, y os suyos successors tenioron problemas con o patriarca de Constantinoble.